Diari Oficial de la Generalitat Valenciana


Sumari del DOGV 7270, del 09-05-2014 (2014/4058)

ORDE 28/2014, de 6 de maig, de la Conselleria d'Educació, Cultura i Esport, per la qual es convoquen ajudes per a finançar el foment d'activitats de la participació, associació i formació de mares i pares de l'alumnat, realitzades per les associacions de mares i pares de l'alumnat de centres docents no universitaris de la Comunitat Valenciana sostinguts amb fons públics, les seues federacions i confederacions.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7270

Data del DOGV
:   09-05-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/4058


Data del document
:   06-05-2014

Organisme emissor
:   Conselleria d'Educació, Cultura i Esport

Tipus de document
:   Ordre

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 28/2014, de 6 de maig, de la Conselleria d'Educació, Cultura i Esport, per la qual es convoquen ajudes per a finançar el foment d'activitats de la participació, associació i formació de mares i pares de l'alumnat, realitzades per les associacions de mares i pares de l'alumnat de centres docents no universitaris de la Comunitat Valenciana sostinguts amb fons públics, les seues federacions i confederacions. [2014/4058]  
La Llei Orgànica 2/2006, de 3 de maig, d'Educació, es referix en el preàmbul a la participació com un valor bàsic per a la formació de ciutadans autònoms, lliures, responsables i compromesos i, per això, les administracions educatives garantiran la participació de la comunitat educativa en l'organització, el govern, el funcionament i l'avaluació dels centres educatius, tal com establix el títol V d'esta llei. En la disposició final primera establix que les administracions educatives afavoriran l'exercici del dret d'associació dels pares, així com la formació de federacions i confederacions per a contribuir a la millor consecució dels objectius educatius.  
El Decret 126/1986, de 20 d'octubre, del Consell de la Generalitat Valenciana (DOGV 466, 14.11.1986), pel qual es regula la participació, el funcionament i les atribucions de les confederacions, federacions i associacions de mares i pares d'alumnes de centres docents no universitaris de la Comunitat Valenciana, preveu, en l'article 13, la concessió de les ajudes i subvencions d'acord amb criteris de publicitat, concurrència i objectivitat, dins de les disponibilitats pressupostàries.   
  
L'Orde de 4 de novembre de 1996, de la Conselleria de Cultura, Educació i Ciència, crea el cens de confederacions, federacions i associacions de mares i pares d'alumnes de centres docents no universitaris de la Comunitat Valenciana.  
Per això, és necessari dotar les associacions de mares i pares d'alumnes, les seues federacions i confederacions dels mitjans que els permeten el seu propi sosteniment i realitzar les activitats que els són pròpies en unes condicions adequades.  
Els decrets orgànics 233/1997 i 234/1997, de 2 de setembre, pels quals s'aproven els reglaments orgànics i funcionals de les escoles d'Educació Infantil i Primària i dels instituts d'Educació Secundària, definixen en els articles 72 i 75, respectivament, les associacions de mares i pares de l'alumnat com a «entitats per a la participació i col·laboració en el funcionament dels centres educatius, a través dels òrgans que els són propis. Les confederacions i les federacions que les integren com a entitats col·laboradores amb l'Administració educativa tenen una responsabilitat educativa fonamental que han de compartir amb les institucions del seu àmbit i concretar-se en una participació activa en la gestió, desenrotllament i control de l'educació».  
  
En compliment d'eixe compromís, la Llei 6/2013, de 26 de desembre, de Pressupostos de la Generalitat per a l'exercici 2014, incorpora la línia T0022000, «Foment de la participació, associació i formació de mares i pares d'alumnes i alumnes», en el programa pressupostari 421.50. Es tracta d'una línia genèrica els beneficiaris de la qual són les AMPA, les seues federacions i confederacions, i la finalitat de la qual és ajudar a sufragar els seus gastos de funcionament i l'execució d'activitats formatives.  
Amb este fi, i fent ús de les facultats que em conferixen l'article 28 de la Llei 5/1983, de 30 de desembre, del Consell; el Decret 190/2012, de 21 de desembre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport, i vista la proposta de data 11 de març de 2014, de la Direcció General d'Innovació, Ordenació i Política Lingüística, i de conformitat amb esta,  
  
  
ORDENE  
  
Primer. Objecte de les ajudes  
Convocar ajudes destinades a sufragar els gastos de funcionament i l'execució d'activitats formatives de mares i pares de l'alumnat, desenrotllades durant l'any 2014, per:  
1. Les associacions de mares i pares d'alumnes de centres docents públics i concertats, amb seu a la Comunitat Valenciana.  
2. Les federacions d'associacions de mares i pares de l'alumnat de centres docents públics i concertats de la Comunitat Valenciana.  
  
3. Les confederacions de federacions d'associacions de mares i pares de l'alumnat de centres docents públics i concertats, amb seu i àmbit d'activitat a la Comunitat Valenciana.  
  
Segon. Import de les ajudes  
L'import global màxim destinat a les ajudes a què es referix l'apartat primer d'esta orde és de 227.890 euros.  
La quantitat esmentada s'abonarà a càrrec de la línia de subvenció T0022000 de l'aplicació pressupostària 39.09.96.762.65, del capítol IV, per a l'exercici econòmic de 2014 i es distribuirà de la manera següent:  
  
Es realitza un repartiment entre les AMPA, federacions i confederacions d'associacions de mares i pares d'alumnes, en atenció als seus respectius àmbits de representació i d'acció territorial, a fi d'assegurar les dotacions necessàries per al correcte funcionament i per a la realització d'activitats. Això motiva que el repartiment de la línia de subvenció siga:  
Entre les associacions de mares i pares d'alumnes (AMPA), 30 ajudes de 338 euros, que corresponen a 10.140 euros.  
La resta de l'import total de l'ajuda, que ascendix a 217.750 euros, es repartirà de la manera següent:  
a) A les federacions d'associacions de mares i pares d'alumnes els correspon un import global de 78.390 euros.  
b) A les confederacions de federacions d'associacions de mares i pares d'alumnes els correspon un import global de 139.360 euros.  
  
L'import global màxim podrà ser minorat quan, en el marc de les polítiques d'estabilitat pressupostària i sostenibilitat financera, s'adopten mesures de no-disponibilitat que afecten els crèdits de la línia de subvenció que els finança.  
  
Tercer. Notificació a la Comissió Europea  
Les ajudes objecte d'esta orde no necessiten ser notificades a la Comissió Europea, d'acord amb el que establix l'article 7.4 del Decret 147/2007, del Consell, de 7 de setembre, ja que estan destinades a entitats per a actuacions que no suposen la realització d'activitats econòmiques que puguen implicar un falsejament de la competència en els intercanvis comercials dels estats membres, per la qual cosa no reunixen els requisits per a ser considerades ajuda d'estat als efectes de l'article 107.1 del Tractat de Funcionament de la Unió Europea (TFUE).  
  
  
Quart. Aprovació de les bases  
1. S'aproven les bases per les quals es regix esta convocatòria, així com els corresponents models de documentació:  
a) Annex I: ajudes a associacions de mares i pares d'alumnes de centres docents públics i concertats.  
b) Annex II: ajudes a federacions d'associacions de mares i pares de l'alumnat de centres docents públics i concertats.  
c) Annex III: ajudes a confederacions de federacions d'associacions de mares i pares de l'alumnat de centres docents públics i concertats.  
  
d) Annex IV: model únic de sol·licitud d'ajudes per a associacions de mares i pares d'alumnes, les seues federacions i confederacions.  
e) Annex V: models de justificació de les ajudes per a associacions de mares i pares d'alumnes (V-A), les seues federacions i confederacions (V-B).  
f) Annex VI: model de compte justificatiu per a federacions i confederacions d'associacions de mares i pares de l'alumnat (D1, D2, D3 i D4).  
g) Annex VII: model de rebut per col·laboracions ocasionals.  
2. Els models normalitzats estaran disponibles, per a ser emplenats, en la web de la Conselleria d'Educació, Cultura i Esport, dins de la Unitat de Participació Social, ?http://www.cece.gva./relin/val/subvenciones.htm?.  
  
Quint. Incorporació del procediment d'ajudes a la tramitació telemàtica  
D'acord amb la normativa bàsica estatal en matèria d'administració electrònica i el Decret 18/2004, de 13 de febrer, del Consell de la Generalitat, de creació del Registre Telemàtic i regulació de les notificacions telemàtiques de la Generalitat, s'incorporen els procediments arreplegats en esta orde a l'annex del Decret 18/2004, com a procediment susceptible de tramitació a través del Registre Electrònic de la Generalitat.  
  
  
Sext. Normativa aplicable  
a) La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJPAC), modificada per la Llei 4/1999.  
b) El Decret Legislatiu de 26 de juny de 1991, del Govern Valencià, pel qual s'aprova el Text Refós de la Llei d'Hisenda Pública de la Generalitat Valenciana.  
c) La Llei de Pressupostos de la Generalitat per a l'exercici 2014.  
d) La Llei 38/2003, de 17 de novembre, General de Subvencions.  
e) El Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.  
f) La Llei 11/2007, de 22 de juny, d'Accés Electrònic dels Ciutadans als Servicis Públics.  
g) El Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i regulació de les notificacions telemàtiques de la Generalitat.  
  
DISPOSICIONS FINALS  
  
Primera  
Es faculta la persona titular de la Direcció General d'Innovació, Ordenació i Política Lingüística perquè dicte les resolucions necessàries per a l'aplicació i interpretació d'esta orde, i es delega en esta la facultat per a resoldre la concessió o la denegació de les ajudes a què es referix esta convocatòria, l'autorització i la disposició del crèdit, i la formulació de propostes de pagament de les ajudes i la resta d'actes de gestió comptable per a l'execució de la resolució.  
  
Segona  
Esta orde entrarà en vigor des de l'endemà de la publicació en el Diari Oficial de la Comunitat Valenciana.  
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (d'ara endavant, LRJPAC), modificada per la Llei 4/1999, i 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, contra esta orde, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant de la consellera d'Educació, Cultura i Esport, en el termini d'un mes a comptar de l'endemà de ser publicada.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicada.  
  
València, 6 de maig de 2014  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
ANNEX I  
Ajudes a associacions de mares i pares d'alumnes (AMPA)  
  
Primera. Objecte de les ajudes  
L'objecte de les ajudes és coadjuvar al funcionament i al foment d'activitats realitzades per part de les associacions de mares i pares d'alumnes, que es dirigisquen al compliment de les finalitats a què es referix l'article 5 del Decret 126/1986, de 20 d'octubre, del Govern Valencià.  
Queden compreses les activitats efectuades durant l'any 2014 fins al terme concedit per a la justificació dels gastos de les activitats previstes en els respectius projectes.  
  
Segona. Sol·licitants  
Podran sol·licitar les ajudes les associacions de mares i pares d'alumnes que reunisquen els requisits següents:  
1. Tindre establida la seu i l'àmbit d'activitat a la Comunitat Valenciana.  
2. Estar inscrites en el cens de confederacions, federacions i associacions de mares i pares d'alumnes de centres docents no universitaris de la Comunitat Valenciana a què es referix l'Orde de 4 de novembre de 1996, en la data en què es publique esta orde en el Diari Oficial de la Comunitat Valenciana. No és necessari estar integrades en una federació per a accedir a la subvenció.  
3. Els sol·licitants hauran de complir els requisits de l'article 13 de la Llei 38/2003, de 17 de novembre, General de Subvencions (BOE 18.11.2003).  
  
Tercera. Import de l'ajuda  
La quantitat destinada a les ajudes per a les associacions de mares i pares d'alumnes, que figura en l'ordene segon d'esta orde, és de 10.140 euros, distribuïts en trenta ajudes de 338 euros.  
  
Quarta. Termini de presentació  
El termini per a la presentació de sol·licituds serà d'un mes a comptar de l'endemà de la publicació d'esta orde en el Diari Oficial de la Comunitat Valenciana.  
  
Quinta. Sol·licituds i documentació  
1. Les sol·licituds i la documentació complementària s'adreçaran a la Direcció General d'Innovació, Ordenació i Política Lingüística de la Conselleria d'Educació, Cultura i Esport, ubicada en l'avinguda de Campanar, 32, de València (46170).  
2. El model de sol·licitud normalitzat estarà disponible en l'adreça d'Internet següent:  
 ?http://www.cece.gva.es/relin/val/subvenciones.htm?.  
3. Les sol·licituds s'adequaran als models normalitzats i s'emplenaran utilitzant els mitjans telemàtics facilitats pels servidors d'informació de la Conselleria d'Educació, Cultura i Esport. Les entitats sol·licitants hauran d'imprimir les pàgines preceptives resultants de l'ús de mitjans telemàtics i les presentaran, una vegada emplenades amb les corresponents firmes originals, en els llocs assenyalats en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJPAC), modificada per la Llei 4/1999.  
  
4. En cas que els sol·licitants opten per presentar la seua sol·licitud en una oficina de correus, ho faran en un sobre obert perquè cada imprés siga datat i segellat per separat pel personal de correus abans de ser certificat.  
5. A la sol·licitud s'adjuntarà la documentació següent:  
a) Projecte d'activitats per al qual se sol·licita l'ajuda i pressupost per a finançar-lo.  
b) Certificat de l'acord que acredita la representació de la persona firmant de la sol·licitud.  
6. Si la sol·licitud no reunix els requisits i documents exigits, es requerirà l'interessat o interessada, per qualsevol mitjà que permeta tindre constància de la seua recepció, perquè en un termini de deu dies esmene la falta o acompanye els documents preceptius, amb indicació que si no ho fa així, es considerarà que desistix de la sol·licitud, d'acord amb el que establix l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, després de la resolució que es dictarà en els termes que preveu l'article 42 de l'esmentada llei.  
7. Les entitats interessades podran retirar la documentació de les sol·licituds desestimades o denegades en el termini de tres mesos a partir de la publicació de la resolució de concessió d'ajudes en la pàgina web de la Conselleria d'Educació, Cultura i Esport; finalitzat este termini, aquelles sol·licituds que no hagen sigut arreplegades podran ser destruïdes d'acord amb la regulació de conservació i eliminació de patrimoni documental.  
  
Sexta. Criteris per a la concessió d'ajudes a les associacions de mares i pares d'alumnes (AMPA)  
Les sol·licituds d'ajudes es valoraran d'acord amb els criteris següents:  
1. Un punt per cada unitat (si és el cas, concertades) o especialitat (en cas d'ensenyances especialitzades) amb què compte el centre docent en què estiga constituïda l'associació de mares i pares d'alumnes, fins a un màxim de 10 punts.  
2. A l'apartat anterior s'hi sumarà la puntuació que corresponga en funció de la valoració atorgada al projecte d'activitats presentat per cada associació sol·licitant. La Comissió Avaluadora atorgarà als esmentats projectes fins a un màxim de 30 punts, atenent el barem següent:  
  
a) Per activitats adreçades a assessorar els pares i mares en estratègies que afavorixen la implicació de les famílies i la col·laboració amb el professorat en la millora de l'èxit escolar, així com en la prevenció i la intervenció en els casos de fracàs escolar. Fins a un màxim de 5 punts.  
  
b) Per activitats relatives a la promoció de bancs de llibres en centres escolars. Fins a un màxim de 10 punts.  
c) Per activitats adreçades a assessorar els pares i mares en estratègies útils en la promoció de l'esforç dels estudiants. Fins a un màxim de 5 punts.  
d) Per activitats culturals, esportives i recreatives adreçades a mares i pares i als alumnes. Fins a un màxim de 5 punts.  
e) Per les accions de formació sobre la utilització de les noves tecnologies i de les xarxes socials en l'educació. Fins a un màxim de 5 punts.  
D'acord amb els criteris anteriors, es formarà un llistat d'entitats sol·licitants ordenat de major a menor puntuació. Les trenta primeres sol·licituds millor valorades de la llista seran adjudicatàries de l'ajuda.  
  
  
Sèptima. Comissió avaluadora  
1. L'avaluació de les sol·licituds de concessió d'ajudes serà realitzada per la comissió avaluadora integrada per:  
a) Qui dirigisca el Servici d'Innovació i Qualitat, que actuarà com a president.  
b) Un funcionari o funcionària que preste els servicis en el Servici d'Innovació i Qualitat, que actuarà com a secretari o secretària.  
c) Un funcionari o funcionària que preste els servicis en la Subdirecció General de Centres Docents de la Direcció General de Centres i Personal Docent.  
d) Un funcionari o funcionària que preste els servicis en la Subdirecció General d'Ordenació de la Direcció General d'Innovació, Ordenació i Política Lingüística.  
e) Un funcionari o funcionària que preste els servicis en la Inspecció educativa.  
2. La comissió avaluadora tindrà la facultat per a comprovar, en qualsevol moment, l'efectivitat de les actuacions previstes en esta orde, i podrà demanar de les associacions de mares i pares d'alumnes de la Comunitat Valenciana la remissió d'informes prou documentats sobre l'execució de les activitats dutes a terme, així com dels procediments efectuats amb este fi.  
3. La comissió avaluadora, estudiades i revisades totes les sol·licituds, emetrà un informe que contindrà una relació per orde de puntuació de les associacions de mares i pares d'alumnes que hagen sol·licitat l'ajuda, la qual elevarà al subdirector general d'Innovació i Qualitat Educativa.  
  
Octava. Resolució  
1. El termini màxim per a resoldre esta convocatòria serà de sis mesos des de la data de finalització del termini d'entrega de les sol·licituds. Vençut el termini sense haver-se notificat una resolució expressa, els interessats podran considerar desestimades les seues sol·licituds per silenci administratiu, segons l'article 55 de la Llei 9/2001, de 21 de desembre, de la Generalitat, de Mesures Fiscals, de Gestió Administrativa i Financera i d'Organització de la Generalitat Valenciana.  
2. Emés l'informe d'avaluació efectuada per la Comissió Avaluadora, la Subdirecció General d'Innovació i Qualitat Educativa, com a òrgan instructor, elevarà una proposta de resolució per a la concessió de les ajudes a la directora general d'Innovació, Ordenació i Política Lingüística, que resoldrà esta convocatòria per delegació de la consellera d'Educació, Cultura i Esport.  
3. La resolució, amb l'especificació dels noms de les associacions de mares i pares d'alumnes i les dotacions econòmiques que els corresponguen, es notificarà a les entitats beneficiàries d'acord amb el que preveuen els article 58 i següents de la LRJPAC i el Decret 18/2004, de 13 de febrer, del Consell de la Generalitat, de creació del Registre Telemàtic i regulació de les notificacions telemàtiques de la Generalitat, així com altres normes d'aplicació en esta matèria, per mitjà de la publicació en la pàgina web ?http://www.cece.gva.es/relin/val/subvenciones.htm?. Esta publicació substituirà la notificació, de conformitat amb el que preveu l'article 59.6.b) de la mencionada Llei 30/1992.  
  
  
Novena. Adjudicació i pagament de les subvencions  
1. Les ajudes s'atorgaran en funció dels criteris de la base sexta i podran subvencionar la totalitat o una part dels gastos pressupostats. Seran compatibles amb la percepció d'altres subvencions, ajudes, ingressos o recursos per a la mateixa finalitat procedents de qualssevol administracions públiques o ens públics o privats, nacionals, de la Unió Europea o d'organismes internacionals, sense perjuí que en cap cas podran ser d'una quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.  
2. Una vegada dictada la resolució expressa de concessió o de denegació de les ajudes, l'import s'abonarà íntegrament a les entitats beneficiàries que hagen presentat correctament la justificació a què es referix la base següent.  
  
Deu. Justificació de les ajudes  
1. Les organitzacions beneficiàries hauran de presentar la documentació justificativa següent:  
a) Un informe-memòria explicatiu de les activitats que s'han dut a terme.  
b) Un compte justificatiu, segons model de l'annex V-A, en què s'haurà d'incloure, sota responsabilitat del declarant, els justificants de gasto (factures, rebuts, etc.) o qualsevol altre document amb validesa jurídica, que acrediten la realització dels gastos per als quals es va concedir l'ajuda. El compte haurà d'incloure l'especificació de les activitats realitzades que han sigut finançades amb la subvenció i el seu cost, amb el desglossament de cada un dels gastos incorreguts.  
2. Les factures o justificants presentats hauran de ser originals o fotocòpia confrontada, i seran emesos a nom de l'associació de mares i pares d'alumnes, amb indicació del CIF. No serà vàlida la justificació que es realitze amb document expedit a nom d'una altra entitat.  
  
3. Quan es tracte de justificar les col·laboracions ocasionals, s'aportaran els rebuts en què consten les dades del perceptor, el seu NIF, el concepte pel qual es retribuïx, així com les dades relatives a l'associació de mares i pares d'alumnes beneficiària, segons el model de l'annex VII.  
4. Se n'exclouen aquells gastos que no tinguen una relació directa amb l'activitat subvencionada.  
5. El termini de presentació de la justificació de les ajudes s'establirà en la resolució de concessió.  
6. Si dels justificants de gastos presentats resulta un import inferior a l'ajuda concedida, es reduirà automàticament de la subvenció en la quantia necessària perquè l'ajuda no excedisca el gasto justificat.  
  
  
Onze. Obligacions dels beneficiaris  
De conformitat amb el que preveu l'article 14 de la Llei 38/2003, de 17 de novembre, General de Subvencions, els beneficiaris de les ajudes estaran subjectes a les obligacions generals següents derivades de la normativa vigent sobre ajudes o subvencions públiques:  
1. Complir l'objectiu, executar el projecte, realitzar l'activitat o adoptar el comportament que fonamenta la concessió de les subvencions.  
2. Justificar davant d'esta Conselleria, si és el cas, el compliment dels requisits i les condicions, així com la realització de l'activitat i el compliment de la finalitat que determinen la concessió o el gaudi de la subvenció.  
3. Sotmetre's a les actuacions de comprovació que haja d'efectuar esta Conselleria, si és el cas, així com qualssevol altres de comprovació i control financer que puguen realitzar els òrgans de control competents, tant nacionals com comunitaris, per a la qual cosa hauran d'aportar tota la informació que li siga requerida en l'exercici de les actuacions anteriors.  
4. Comunicar a esta Conselleria l'obtenció d'altres subvencions, ajudes, ingressos o recursos que financen les activitats subvencionades. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
5. Disposar dels llibres comptables, dels registres diligenciats i de la resta de documents degudament auditats en els termes exigits per la legislació mercantil i sectorial aplicable al beneficiari en cada cas, així com tots els estats comptables i registres específics que siguen exigits per les bases reguladores de les subvencions, amb la finalitat de garantir l'exercici adequat de les facultats de comprovació i control.  
6. Conservar els documents justificatius de l'aplicació dels fons rebuts, incloent-hi els documents electrònics, mentres puguen ser objecte de les actuacions de comprovació i control.  
7. Adoptar les mesures de difusió contingudes en l'apartat 4 de l'article 18 de la Llei 38/2003, de 17 de novembre, General de Subvencions, on es farà constar el patrocini de la Conselleria d'Educació, Cultura i Esport de la Generalitat.  
8. Reintegrar els fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.  
  
  
Dotze. Seguiment i control de les ajudes  
1. El seguiment de les ajudes concedides és competència de la Direcció General d'Innovació, Ordenació i Política Lingüística, que establirà els procediments adequats per a això, i podrà designar també els òrgans o comissions que considere oportú per a realitzar-ho.  
  
2. L'import de la subvenció concedida en cap cas podrà ser d'una quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.  
  
3. Tota alteració, tant de les condicions tingudes en compte per a la concessió d'estes ajudes com dels requisits i les condicions establits en esta orde i, en tot cas, l'obtenció concurrent de subvencions o ajudes atorgades per altres administracions o ens públics o privats podran donar lloc a la modificació de la resolució de concessió.  
  
4. Quan en l'exercici de les funcions d'inspecció o control es deduïsquen indicis de la incorrecta obtenció gaudi o destinació de la subvenció o ajuda percebuda, els agents encarregats de realitzar-les podran acordar la retenció de factures, documents equivalents o substitutius i de qualsevol document relatiu a les operacions en què es manifesten estos indicis.  
5. En els supòsits previstos en l'article 37 de la Llei 38/2003, de 17 de novembre, General de Subvencions, es declararà per resolució, després de la substanciació dels tràmits procedimentals oportuns, la pèrdua del dret a la percepció de l'ajuda i, si és el cas, l'obligació de reintegrar les quantitats ja percebudes i l'exigència de l'interés de demora des del moment del pagament de la subvenció fins a la data en què s'acorde la procedència del reintegrament.  
6. Seran causes d'invalidesa de la resolució de concessió les previstes en l'article 36 de la Llei 38/2003, de 17 de novembre, General de Subvencions.  
  
  
ANNEX II  
Ajudes per a les federacions d'AMPA  
  
Primera. Objecte de les ajudes  
1. L'objecte d'estes ajudes és contribuir al funcionament i al foment de la participació i el desenrotllament de les activitats de formació de federacions d'associacions de mares i pares de l'alumnat a què es referix l'article 10 del Decret 126/1986, de 20 d'octubre, del Consell, en tots els centres sostinguts amb fons públics.  
2. Hi queden compreses les activitats efectuades durant l'any 2014, fins al terme concedit per a la justificació dels gastos de les activitats previstes en els respectius projectes.  
  
Segona. Sol·licitants  
1. Podran sol·licitar les ajudes les federacions d'associacions de mares i pares de l'alumnat que reunisquen els requisits següents:  
a) Tindre establida la seua seu i l'àmbit d'activitat a la Comunitat Valenciana.  
b) Estar inscrites, en la data en què produïsca efectes esta orde, en el cens de confederacions, federacions i associacions de mares i pares de l'alumnat de centres docents no universitaris de la Comunitat Valenciana, d'acord amb l'Orde de 4 de novembre de 1996.  
c) Tindre establit el seu àmbit territorial d'escala provincial o superior.  
d) Hauran de representar, en la data en què produïsca efectes esta orde, almenys el 30 % de les associacions de mares i pares d'alumnes constituïdes en centres docents públics o el 30 % de les associacions de mares i pares d'alumnes constituïdes en centres docents concertats, del seu àmbit territorial, segons les dades que hi ha en el cens que regula l'Orde de 4 de novembre de 1996, de la Conselleria de Cultura, Educació i Ciència (DOGV 2885, 09.12.1996).  
2. Els sol·licitants hauran de complir els requisits de l'article 13 de la Llei 38/2003, de 17 de novembre, General de Subvencions (BOE 18.11.2003).  
  
Tercera. Beneficiaris de les ajudes  
Segons el que establix l'article 11 de la Llei 38/2003, de 17 de novembre, General de Subvencions, tindran la consideració de beneficiari de subvencions:  
1. Les entitats que hagen de realitzar l'activitat que va fonamentar que foren atorgades o que es troben en la situació que legitima que foren concedides.  
2. Tindran igualment la consideració de beneficiaris els membres associats del beneficiari que es comprometen a efectuar la totalitat o part de les activitats que fonamenten la concessió de la subvenció en nom i per compte de la federació beneficiària.  
  
Quarta. Import de l'ajuda  
La quantitat destinada a les ajudes per a les federacions d'associacions de mares i pares d'alumnes que figura en l'article segon de esta orde és de 78.390 euros.  
Dins de l'esmentat import, es realitza un repartiment entre les federacions que integren associacions de mares i pares de l'alumnat de centres privats concertats i centres públics, en atenció a la respectiva representació de cada sector en el sistema educatiu valencià. Això motiva que el repartiment de la línia de subvenció siga:  
a) Entre les federacions d'associacions de mares i pares de l'alumnat que integren els centres privats concertats, un 30 per cent de les ajudes, que corresponen a 23.517 euros.  
b) Entre les federacions d'associacions de mares i pares d'alumnes de centres públics, la resta de l'ajuda, que correspon a 54.873 euros  
  
  
Quinta. Termini de presentació  
El termini per a la presentació de sol·licituds serà d'un mes a comptar de l'endemà de la publicació d'esta orde en el Diari Oficial de la Comunitat Valenciana.  
  
Sexta. Sol·licituds i documentació  
1. Les sol·licituds i la documentació complementària s'adreçaran a la Direcció General d'Innovació, Ordenació i Política Lingüística de la Conselleria d'Educació, Cultura i Esport, ubicada en l'avinguda de Campanar, 32, de València (46766).  
2. El model de sol·licitud normalitzat estarà disponible en l'adreça d'Internet següent:  
 ?http://www.cece.gva.es/relin/val/subvenciones.htm?.  
3. Les sol·licituds s'adequaran als models normalitzats i s'emplenaran utilitzant els mitjans telemàtics facilitats pels servidors d'informació de la Conselleria d'Educació, Cultura i Esport. Les entitats sol·licitants hauran d'imprimir les pàgines preceptives resultants de l'ús de mitjans telemàtics i les presentaran, una vegada emplenades amb les corresponents firmes originals, en els llocs assenyalats en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJPAC), modificada per la Llei 4/1999.  
  
En cas que els sol·licitants opten per presentar la sol·licitud en una oficina de correus, ho faran en un sobre obert perquè cada imprés siga datat i segellat per separat pel personal de correus abans de ser certificat.  
  
4. Junt amb la sol·licitud s'adjuntarà la documentació següent:  
a) Projecte d'activitats per al qual se sol·licita l'ajuda i pressupost per finançar-lo.  
b) Certificat emés per l'òrgan competent de la federació de l'acord que acredita la representació de la persona firmant de la sol·licitud.  
  
c) Certificat que no s'ha produït cap modificació respecte als assentaments realitzats en el cens que regula l'Orde de 4 de novembre de 1996, de la Conselleria de Cultura, Educació i Ciència.  
5. La presentació de la sol·licitud comportarà l'autorització de l'òrgan gestor per a demanar els certificats per l'Agència Estatal d'Administració Tributària, per la Tresoreria General de la Seguretat Social i per la Conselleria d'Hisenda i Administració Pública, que acrediten el compliment per l'entitat sol·licitant de les seues obligacions tributàries i amb la Seguretat Social, en els termes establits en l'article 22.4 del Reglament de la Llei General de Subvencions, aprovat pel Reial Decret 887/2006, de 21 de juliol.  
6. Si la sol·licitud no reunix els requisits i documents exigits, es requerirà l'entitat interessada, per qualsevol mitjà que permeta tindre constància de la seua recepció, perquè en un termini de deu dies esmene la falta o acompanye els documents preceptius, amb indicació que si no ho fa així, es considerarà que desistix de la sol·licitud, d'acord amb el que establix l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, després de la resolució que es dictarà en els termes que preveu l'article 42 de l'esmentada llei.  
7. La documentació de les sol·licituds desestimades o denegades podrà ser retirada per les entitats interessades en el termini de tres mesos a partir de la publicació de la resolució de concessió d'ajudes en la pàgina web de la Conselleria d'Educació, Cultura i Esport; passat eixe termini, aquelles sol·licituds que no hagen sigut arreplegades podran ser destruïdes d'acord amb la regulació de conservació i eliminació de patrimoni documental.  
  
Sèptima. Criteris per a la concessió d'ajudes  
1. Seran objecte de subvenció les accions i activitats següents en funció dels criteris següents:  
A) Programes o plans de xoc contra la desmotivació de les AMPA en els centres educatius:  
a) Projectes sobre impuls i extensió de l'associacionisme. Fins a 10 punts.  
b) Cursos per a la formació de consellers i conselleres escolars. Fins a 10 punts.  
c) Guies bàsiques d'orientació per a les AMPA, consellers i conselleres, constitució de les AMPA, normativa legal, etc. Fins a 5 punts.  
Fins a un màxim del 25 % de la puntuació total.  
B) Programes de promoció de bancs de llibres de text en els centres escolars. Fins a 10 punts.  
Fins a un màxim del 10 % de la puntuació total.  
C) Programar activitats formatives al llarg de l'any, per als pares i mares, que aborden prioritàriament les temàtiques següents:  
  
a) Participació activa de la família i col·laboració estreta amb els tutors per a promoure l'èxit educatiu i la prevenció del fracàs escolar de l'alumnat. Fins a 15 punts.  
b) Estratègies per a actuar adequadament davant de les tasques de casa i davant de l'estudi fomentant la importància de la implicació i de l'esforç. Fins a 10 punts.  
c) Estratègies per al foment i la millora de la lectura en l'àmbit familiar, en col·laboració amb els centres docents. Fins a 5 punts.  
d) Per les accions de formació sobre la utilització de les noves tecnologies i de les xarxes socials en l'Educació. Fins a un màxim de 5 punts.  
e) Altres temàtiques no relacionades anteriorment, desenrotllades durant l'any 2014, amb anterioritat a la publicació d'esta orde. Fins a 5 punts.  
Fins a un màxim del 40 % de la puntuació total.  
2. Seran objecte de repartiment 25 punts addicionals per a cada sector. Estos punts es distribuiran entre les entitats sol·licitants que complisquen els requisits de la convocatòria en funció del nombre d'associacions de mares i pares d'alumnes que les integren. Per a realitzar el càlcul de la puntuació que corresponga a cada entitat, es considerarà la suma total de totes les associacions que formen part d'estes i el percentatge que representa cada entitat sobre el total, i es prorratejaran així els 25 punts entre estes segons eixe percentatge.  
Per a realitzar el càlcul, es consideraran les dades que en la data de publicació de esta orde consten en el cens de confederacions, federacions i associacions de mares i pares d'alumnes de centres docents no universitaris de la Comunitat Valenciana, que regula l'Orde de 4 de novembre de 1996, de la Conselleria de Cultura, Educació i Ciència.  
  
3. Per a considerar-se beneficiari seleccionat per la Comissió Avaluadora serà necessari aconseguir una puntuació mínima de 50 punts.  
  
Octava. Comissió avaluadora  
1. L'avaluació de les sol·licituds de concessió d'ajudes serà realitzada per la comissió avaluadora integrada per:  
a) Qui dirigisca el Servici d'Innovació i Qualitat, que actuarà com a president.  
b) Un funcionari o funcionària que preste els servicis en el Servici d'Innovació i Qualitat, que actuarà com a secretari o secretària.  
c) Un funcionari o funcionària que preste els servicis en la Subdirecció General de Centres Docents de la Direcció General de Centres i Personal Docent.  
d) Un funcionari o funcionària que preste els servicis en la Subdirecció General d'Ordenació de la Direcció General d'Innovació, Ordenació i Política Lingüística.  
e) Un funcionari o funcionària que preste els servicis en la Inspecció Educativa.  
2. La comissió avaluadora tindrà la facultat per a comprovar, en qualsevol moment, l'efectivitat de les actuacions previstes en esta orde, i podrà demanar de les federacions d'associacions de mares i pares d'alumnes de la Comunitat Valenciana la remissió d'informes prou documentats sobre l'execució de les activitats dutes a terme, així com dels procediments efectuats amb este fi.  
3. La comissió avaluadora, estudiades i revisades totes les sol·licituds, emetrà un informe que contindrà una relació per orde de puntuació de les federacions d'associacions de mares i pares d'alumnes que hagen sol·licitat l'ajuda, la qual elevarà al subdirector general d'Innovació i Qualitat Educativa.  
  
Novena. Resolució  
1. El termini màxim per a resoldre esta convocatòria serà de sis mesos des de la data de finalització del termini d'entrega de les sol·licituds. Vençut el termini sense haver-se notificat cap resolució expressa, els interessats podran considerar desestimades les seues sol·licituds per silenci administratiu, segons l'article 55 de la Llei 9/2001, de 21 de desembre, de la Generalitat, de Mesures Fiscals, de Gestió Administrativa i Financera i d'Organització de la Generalitat Valenciana.  
2. Una vegada emés l'informe de l'avaluació per la comissió avaluadora, la Subdirecció General d'Innovació i Qualitat Educativa, com a òrgan instructor, elevarà una proposta de resolució per a la concessió de les ajudes a la directora general d'Innovació, Ordenació i Política Lingüística, que resoldrà esta convocatòria per delegació de la consellera d'Educació, Cultura i Esport.  
3. La resolució, amb l'especificació dels noms de les federacions d'associacions de mares i pares d'alumnes i les dotacions econòmiques que els corresponguen, es notificarà a les entitats interessades d'acord amb el que preveuen els article 58 i següents de la LRJPAC i el Decret 18/2004, de 13 de febrer, del Consell de la Generalitat, de creació del Registre Telemàtic i regulació de les notificacions telemàtiques de la Generalitat, així com altres normes d'aplicació en esta matèria, per mitjà de la publicació en la pàgina web ?http://www.cece.gva.es/relin/val/subvenciones.htm?. Esta publicació substituirà la notificació, de conformitat amb el que preveu l'article 59.6.b de la mencionada Llei 30/1992.  
  
  
Deu. Adjudicació i pagament de les subvencions  
1. Les ajudes s'atorgaran en funció dels criteris de la base sèptima i podran ser subvencionats la totalitat o una part dels gastos pressupostats. En relació amb esta orde d'ajudes, es concedirà una sola subvenció per entitat sol·licitant, tant en les ajudes per a federacions d'associacions de mares i pares de l'alumnat de centres públics, com per a les federacions d'associacions de mares i pares de l'alumnat de centres privats concertats. Seran compatibles amb la percepció d'altres subvencions, ajudes, ingressos o recursos per a la mateixa finalitat procedents de qualssevol administracions o ens públics o privats, nacionals, de la Unió Europea o d'organismes internacionals, sense perjuí que en cap cas podran ser d'una quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.  
  
2. Una vegada dictada la resolució expressa de concessió de les ajudes, l'import s'abonarà íntegrament a les entitats beneficiàries que hagen presentant correctament la justificació a què es referix la base dotze.  
3. Sobre la base del que establixen els article 47, i 47.bis del text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat, pel qual s'aprova, l'entitat beneficiària podrà sol·licitar el pagament anticipat de fins al 40 % de l'import de la subvenció, que podrà lliurar-se immediatament, una vegada publicada la resolució de concessió d'ajudes, sempre que prèviament s'haja formalitzat el corresponent aval, garantia, pòlissa d'assegurances o qualsevol altre mitjà que establisca la normativa corresponent, per l'import anticipat. La no-inclusió d'esta determinarà la impossibilitat d'efectuar les corresponents bestretes.  
  
4. Si dels justificants de gasto presentats resulta un import inferior a l'ajuda concedida, la quantitat sobrant fins a arribar a l'import global assignat en l'ordene segon de esta orde a les federacions, de 78.390 euros, es distribuirà proporcionalment entre les restants entitats beneficiàries, sempre que les quanties adjudicades no excedisquen el gasto pressupostat per estes.  
  
Onze. Gastos subvencionables  
1. Les ajudes previstes en esta convocatòria tindran caràcter de subvenció i compliran el que disposa l'article 31 de la Llei 38/2003, de 17 de novembre, General de Subvencions. En cap cas seran subvencionables els gastos exclosos en este article. En este sentit, els tributs són gastos subvencionables quan la persona beneficiària de la subvenció els abona efectivament. En cap cas es consideren gastos subvencionables els impostos indirectes quan siguen susceptibles de recuperació o compensació, ni els impostos personals sobre la renda.  
  
2. Són gastos subvencionables els següents:  
a) Els gastos de funcionament de l'entitat beneficiària (rebuts de llum, aigua, lloguer de la seu, material d'oficina, telèfons fixos i mòbils).  
b) Gastos de personal.  
c) Els gastos de desplaçament (se n'exclouen els gastos de restauració i allotjament), sempre que s'acredite quina és l'activitat concreta que els genere, detallant el dia, l'hora i el motiu de cada un d'estos.  
d) Realització de xarrades, jornades o cursos de formació relacionats amb els fins de l'entitat, on es detallaran els gastos ocasionats en cada activitat, especificant el nom de l'activitat, el lloc, el dia, l'hora i la duració, la persona que la impartix i el contingut. Caldrà aportar el programa difós per a la convocatòria i indicar en cada una d'estes el patrocini de la Conselleria.   
Dels gastos descrits en els apartats c i d se subvencionaran els imports corresponents pels mateixos conceptes establits en el Decret 64/2011, de 27 de maig, del Consell, pel qual es modifica el Decret 24/1997, d'11 de febrer, sobre indemnitzacions per raó del servici i gratificacions per servicis extraordinaris (DOCV 6531, 30.05.2011). La persona que impartisca l'activitat a què es referix el punt d s'assimilarà a la figura de personal col·laborador de l'esmentat decret, en el doble de l'import previst per a este supòsit.  
3. No seran objecte d'ajuda els gastos que es referisquen a material inventariable.  
4. Se n'exclouen aquells gastos que no tinguen una relació directa amb l'activitat subvencionada.  
  
Dotze. Justificació de les ajudes  
1. Les organitzacions beneficiàries hauran de presentar, segons el model de l'annex V-B, la documentació justificativa següent:  
a) Un informe-memòria explicatiu de les activitats que s'han dut a terme, que arreplegue l'execució de cada una de les activitats enumerades en el projecte mencionat en la base sexta, apartat 4.  
b) Compte justificatiu, segons el model de l'annex VI, en el qual s'haurà d'incloure, sota responsabilitat del declarant, els justificants de gasto (factures, rebuts, etc.) o qualsevol altre document amb validesa jurídica, agrupats per concepte de gasto, que permeta acreditar la realització de les activitats per a les quals es va concedir l'ajuda. El compte haurà d'incloure la declaració de les activitats realitzades que han sigut finançades amb la subvenció i el cost, amb el desglossament de cada un dels gastos incorreguts.  
2. En el supòsit previst en la base 3.2 d'este annex, l'entitat beneficiària haurà de presentar un document que acredite el compromís de l'entitat associada d'efectuar la totalitat o part de l'activitat subvencionada. Igualment, es presentarà un certificat de l'entitat associada que acredite la recepció dels fons per la part corresponent, acompanyat dels justificants de gasto en què ha incorregut l'entitat associada.  
  
3. Respecte de les factures, se'n presentaran tant una còpia com els exemplars originals emesos a nom de l'entitat beneficiària, a l'efecte de marcar-los, de conformitat amb el que establix l'article 73 del Reglament de Subvencions, aprovat pel Reial Decret 887/2006 de 21 de juliol, amb una estampilla i d'indicar en esta la subvenció per a la justificació de la qual han sigut presentats i si l'import del justificant s'imputa totalment o parcialment a la subvenció.  
  
4. Per a acreditar els gastos derivats del personal es presentaran les còpies dels contractes i de les nòmines, acompanyades dels butlletins de cotització TC1 i TC2 del personal contractat, i com a justificants de pagament efectiu es considerarà prou el rebut del contractat, firmat i amb data, per la totalitat dels pagaments que s'han realitzat dins del període computable, o bé podran presentar-se els justificants bancaris de l'eixida de fons.  
5. Quan es tracte de justificar les col·laboracions ocasionals a què es referix l'apartat 2, punt d, de la base onze, s'acreditarà per mitjà de factures i la resta de documents de valor probatori equivalent amb validesa en el tràfic jurídic mercantil o amb eficàcia administrativa, per cada col·laboració, en les quals consten el nom de cada una de les xarrades, el lloc, el dia i l'hora que es van realitzar, les dades del perceptor, el seu NIF/CIF, així com les dades relatives a la federació beneficiària, segons el model que figura com a annex VII. Haurà d'acompanyar-se, junt amb els justificants de pagament, el programa amb el detall del curs, horaris, lloc de realització i nom dels col·laboradors.  
6. Quan s'impartisquen xarrades, jornades o cursos de formació en centres docents, s'aportarà un certificat del centre educatiu on s'especificarà dia, horari i ponent.  
7. Pel que fa als impostos subvencionables, l'entitat beneficiària haurà d'aportar una declaració responsable sobre el pagament, la recuperació o la compensació respecte de cada gasto. Aquelles entitats l'activitat de les quals estiga exempta d'IVA, hauran de remetre un certificat del secretari de l'entitat relatiu a esta qüestió.  
8. El termini de presentació de la justificació de les ajudes serà l'establit en la resolució de concessió de l'ajuda.  
  
Tretze. Cessió de dades  
La participació en esta convocatòria implicarà l'acceptació de la cessió, a favor de la Generalitat, de les dades contingudes tant en la sol·licitud presentada com, si és el cas, en la resolució de concessió, als efectes estadístics, d'avaluació i seguiment, sense perjuí del que establix la legislació sobre propietat intel·lectual i sobre protecció de dades de caràcter personal.  
  
Catorze. Obligacions dels beneficiaris  
De conformitat amb el que preveu l'article 14 de la Llei 38/2003, de 17 de novembre, General de Subvencions, els beneficiaris de les ajudes estaran subjectes a les següents obligacions generals derivades de la normativa vigent sobre ajudes o subvencions públiques:  
1. Complir l'objectiu, executar el projecte, realitzar l'activitat o adoptar el comportament que fonamenta la concessió de les subvencions.  
2. Justificar davant d'esta Conselleria, si és el cas, el compliment dels requisits i les condicions, així com la realització de l'activitat i el compliment de la finalitat que determinen la concessió o el gaudi de la subvenció.  
3. Sotmetre's a les actuacions de comprovació que haja d'efectuar esta Conselleria, si és el cas, així com qualssevol altres de comprovació i control financer que puguen realitzar els òrgans de control competents, tant nacionals com comunitaris, per a la qual cosa aportaran tota la informació requerida en l'exercici de les actuacions anteriors.  
  
4. Comunicar a esta Conselleria l'obtenció d'altres subvencions, ajudes, ingressos o recursos que financen les activitats subvencionades. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
5. Disposar dels llibres comptables, dels registres diligenciats i de la resta de documents degudament auditats en els termes exigits per la legislació mercantil i sectorial aplicable al beneficiari en cada cas, amb la finalitat de garantir l'adequat exercici de les facultats de comprovació i control.  
6. Conservar els documents justificatius de l'aplicació dels fons rebuts, incloent-hi els documents electrònics, mentres puguen ser objecte de les actuacions de comprovació i control.  
7. Adoptar les mesures de difusió contingudes en l'apartat 4 de l'article 18 de la Llei 38/2003, de 17 de novembre, General de Subvencions, on es farà constar el patrocini de la Conselleria d'Educació, Cultura i Esport de la Generalitat.  
8. Reintegrar els fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.  
  
  
Quinze. Seguiment i control de les ajudes  
1. El seguiment de les ajudes concedides és competència de la Direcció General d'Innovació, Ordenació i Política Lingüística, que establirà els procediments adequats per a això i podrà designar també els òrgans o les comissions que considere oportú per a realitzar-lo.  
  
2. L'import de la subvenció concedida en cap cas podrà ser d'una quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.  
  
3. Tota alteració, tant de les condicions tingudes en compte per a la concessió d'estes ajudes com dels requisits i les condicions establits en esta orde, i, en tot cas, l'obtenció concurrent de subvencions o ajudes atorgades per altres administracions o ens públics o privats, podran donar lloc a la modificació de la resolució de concessió.  
  
4. Quan en l'exercici de les funcions d'inspecció o control es deduïsquen indicis de la incorrecta obtenció, gaudi o destinació de la subvenció o ajuda percebuda, els agents encarregats de realitzar-les podran acordar la retenció de factures, documents equivalents o substitutius i de qualsevol document relatiu a les operacions en què es manifesten estos indicis.  
5. En els supòsits previstos en l'article 37 de la Llei 38/2003, de 17 de novembre, General de Subvencions, es declararà per resolució, després de la substanciació dels tràmits procedimentals oportuns, la pèrdua del dret a la percepció de l'ajuda i, si és el cas, l'obligació de reintegrar les quantitats ja percebudes i l'exigència de l'interés de demora des del moment del pagament de la subvenció fins a la data en què s'acorde la procedència del reintegrament.  
6. Seran causes d'invalidesa de la resolució de concessió les previstes en l'article 36 de la Llei 38/2003, de 17 de novembre, General de Subvencions.  
  
ANNEX III  
Ajudes per a les confederacions de federacions d'AMPA  
  
Primera. Objecte de les ajudes  
L'objecte d'estes ajudes és contribuir al funcionament i al foment de la participació i del desenrotllament de les activitats de formació de confederacions de federacions d'associacions de mares i pares de l'alumnat a què es referix l'article 10 del Decret 126/1986, de 20 d'octubre, del Consell, en tots els centres sostinguts amb fons públics.  
  
Hi queden compreses les activitats efectuades durant l'any 2014 fins al terme concedit per a la justificació dels gastos de les activitats previstes en els respectius projectes.  
  
Segona. Sol·licitants  
1. Podran sol·licitar les ajudes les confederacions de federacions d'associacions de mares i pares de l'alumnat que reunisquen els requisits següents:  
a) Tindre establida la seua seu i l'àmbit d'activitat a la Comunitat Valenciana.  
b) Estar inscrites, en la data en què produïsca efectes esta orde, en el cens de confederacions, federacions i associacions de mares i pares de l'alumnat de centres docents no universitaris de la Comunitat Valenciana, d'acord amb l'Orde de 4 de novembre de 1996.  
2. Els sol·licitants hauran de complir els requisits de l'article 13 de la Llei 38/2003, de 17 de novembre, General de Subvencions (BOE 18.11.2003).  
  
Tercera. Beneficiaris de les ajudes  
Segons allò que establix l'article 11 de la Llei 38/2003, de 17 de novembre, General de Subvencions, tindran la consideració de beneficiari de subvencions:  
1. Les entitats que hagen de realitzar l'activitat que va fonamentar que foren atorgades o que es troben en la situació que legitima que foren concedides.  
2. Tindran igualment la consideració de beneficiari els membres associats del beneficiari que es comprometen a efectuar la totalitat o part de les activitats que fonamenten la concessió de la subvenció en nom i per compte de la confederació beneficiària.  
  
Quarta. Import de l'ajuda  
La quantitat destinada a les ajudes per a les confederacions de federacions d'associacions de mares i pares d'alumnes, que figura en l'ordene segon de esta orde, és de 139.360 euros.  
Dins de l'esmentat import, es realitza un repartiment entre les confederacions que integren federacions d'associacions de mares i pares de l'alumnat de centres privats concertats i centres públics, en atenció a la respectiva representació de cada sector en el sistema educatiu valencià. Això motiva que el repartiment de la línia de subvenció siga:  
a) Entre les confederacions que integren federacions d'associacions de mares i pares de l'alumnat dels centres privats concertats, un 30 per cent de les ajudes, que corresponen a 41.808 euros.  
b) Entre les confederacions de federacions d'associacions de mares i pares de l'alumnat dels centres públics, la resta de l'ajuda, que correspon a 97.552 euros.  
  
Quinta. Termini de presentació  
El termini per a la presentació de sol·licituds serà d'un mes a comptar de l'endemà de la publicació d'esta orde en el Diari Oficial de la Comunitat Valenciana.  
  
Sexta. Sol·licituds i documentació  
1. Les sol·licituds i la documentació complementària s'adreçaran a la Direcció General d'Innovació, Ordenació i Política Lingüística de la Conselleria d'Educació, Cultura i Esport, ubicada en l'avinguda de Campanar, 32, de València (46756).  
2. El model de sol·licitud normalitzat estarà disponible en la següent adreça d'Internet:   
?http://www.cece.gva.es/relin/val/subvenciones.htm?.  
3. Les sol·licituds s'adequaran als models normalitzats i s'emplenaran utilitzant els mitjans telemàtics facilitats pels servidors d'informació de la Conselleria d'Educació, Cultura i Esport. Les entitats sol·licitants hauran d'imprimir les pàgines preceptives resultants de l'ús de mitjans telemàtics i les presentaran, una vegada emplenades amb les corresponents firmes originals, en els llocs assenyalats en l'article 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú (LRJPAC), modificada per la Llei 4/1999.  
  
En cas que els sol·licitants opten per presentar la seua sol·licitud en una oficina de correus, ho faran en un sobre obert perquè cada imprés siga datat i segellat per separat pel personal de correus abans de ser certificat.  
4. Junt amb la sol·licitud s'adjuntarà la documentació següent:  
a) Projecte d'activitats per al qual se sol·licita l'ajuda i pressupost per a finançar-lo.  
b) Certificat, emés per l'òrgan competent de la confederació, de l'acord que acredita la representació de la persona firmant de la sol·licitud.  
c) Certificat que no s'ha produït cap modificació respecte als assentaments efectuats en el cens que regula l'Orde de 4 de novembre de 1996, de la Conselleria de Cultura, Educació i Ciència.  
5. La presentació de la sol·licitud comportarà l'autorització de l'òrgan gestor per a demanar els certificats per l'Agència Estatal d'Administració Tributària, per la Tresoreria General de la Seguretat Social i per la Conselleria d'Hisenda i Administració Pública, que acrediten el compliment per la entitat sol·licitant de les seues obligacions tributàries i amb la Seguretat Social, en els termes establits en l'article 22.4 del Reglament de la Llei General de Subvencions, aprovat pel Reial Decret 887/2006, de 21 de juliol.  
6. Si la sol·licitud no reunix els requisits i documents exigits, es requerirà l'entitat interessada, per qualsevol mitjà que permeta tindre constància de la seua recepció, perquè en un termini de deu dies esmene la falta o acompanye els documents preceptius, amb indicació que si no ho fa així, es considerarà que desistix de la sol·licitud, d'acord amb el que establix l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, després de la resolució que es dictarà en els termes que preveu l'article 42 de la dita llei.  
7. La documentació de les sol·licituds desestimades o denegades podrà ser retirada per les entitats interessades en el termini de tres mesos a partir de la publicació de la resolució de concessió d'ajudes en la pàgina web de la Conselleria d'Educació, Cultura i Esport; passat eixe termini, aquelles sol·licituds que no hagen sigut arreplegades podran ser destruïdes d'acord amb la regulació de conservació i eliminació de patrimoni documental.  
  
Sèptima. Criteris per a la concessió d'ajudes  
1. Seran objecte de subvenció les següents accions i activitats en funció dels criteris següents:  
A) Programes o plans de xoc contra la desmotivació de les AMPA en els centres educatius:  
a) Projectes sobre impuls i extensió de l'associacionisme. Fins a 10 punts.  
b) Cursos per a la formació de consellers i conselleres escolars. Fins a 10 punts.  
c) Guies bàsiques d'orientació per a les AMPA, consellers i conselleres, constitució de les AMPA, normativa legal, etc. Fins a 5 punts.  
Fins a un màxim del 25 % de la puntuació total.  
B) Programes de promoció de bancs de llibres de text en els centres escolars. Fins a 10 punts.  
Fins a un màxim del 10 % de la puntuació total.  
C) Programar activitats formatives al llarg de l'any, adreçades als pares i mares, que aborden prioritàriament les temàtiques següents:  
  
a) Participació activa de la família i col·laboració estreta amb els tutors per a promoure l'èxit educatiu i la prevenció del fracàs escolar de l'alumnat. Fins a 15 punts.  
b) Estratègies per a actuar adequadament davant de les tasques de casa i davant de l'estudi, fomentant la importància de la implicació i de l'esforç. Fins a 10 punts.  
c) Estratègies per al foment i la millora de la lectura en l'àmbit familiar, en col·laboració amb els centres docents. Fins a 5 punts.  
d) Per les accions de formació sobre la utilització de les noves tecnologies i de les xarxes socials en l'educació. Fins a un màxim de 5 punts.  
e) Altres temàtiques no esmentades anteriorment, desenrotllades durant l'any 2014, amb anterioritat a la publicació d'esta orde. Fins a 5 punts.  
Fins a un màxim del 40 % de la puntuació total.  
2. Seran objecte de repartiment 25 punts addicionals per a cada sector. Estos punts es distribuiran entre les entitats sol·licitants que complisquen els requisits de la convocatòria en funció del nombre d'associacions de mares i pares d'alumnes que les integren. Per a realitzar el càlcul de la puntuació que corresponga a cada entitat, es considerarà la suma total de totes les associacions que formen part d'estes i el percentatge que representa cada entitat sobre el total, de manera que es prorratejaran així els 25 punts entre estes segons eixe percentatge.  
Per a realitzar el càlcul es consideraran les dades que en la data de publicació de esta orde consten en el cens de confederacions, federacions i associacions de mares i pares d'alumnes de centres docents no universitaris de la Comunitat Valenciana, que regula l'Orde de 4 de novembre de 1996, de la Conselleria de Cultura, Educació i Ciència.  
  
3. Per a considerar-se beneficiari seleccionat per la comissió avaluadora serà necessari aconseguir una puntuació mínima de 50 punts.  
  
Octava. Comissió avaluadora  
1. L'avaluació de les sol·licituds de concessió d'ajudes serà realitzada per la comissió avaluadora integrada per:  
a) Qui dirigisca el Servici d'Innovació i Qualitat, que actuarà com a president.  
b) Un funcionari o funcionària que preste els servicis en el Servici d'Innovació i Qualitat, que actuarà com a secretari o secretària.  
c) Un funcionari o funcionària que preste els servicis en la Subdirecció General de Centres Docents de la Direcció General de Centres i Personal Docent.  
d) Un funcionari o funcionària que preste els servicis en la Subdirecció General d'Ordenació de la Direcció General d'Innovació, Ordenació i Política Lingüística.  
e) Un funcionari o funcionària que preste els servicis en la Inspecció educativa.  
2. La comissió avaluadora tindrà la facultat per a comprovar, en qualsevol moment, l'efectivitat de les actuacions previstes en esta orde, i podrà demanar de les confederacions de federacions d'associacions de mares i pares d'alumnes de la Comunitat Valenciana la remissió d'informes prou documentats sobre l'execució de les activitats dutes a terme, així com dels procediments efectuats amb este fi.  
  
3. La comissió avaluadora, estudiades i revisades totes les sol·licituds, emetrà un informe que contindrà una relació per orde de puntuació de les confederacions de federacions d'associacions de mares i pares d'alumnes que hagen sol·licitat l'ajuda, la qual elevarà al subdirector general d'Innovació i Qualitat Educativa.  
  
Novena. Resolució  
1. El termini màxim per a resoldre esta convocatòria serà de sis mesos des de la data de finalització del termini d'entrega de les sol·licituds. Acabat el termini sense haver-se notificat una resolució expressa, els interessats podran considerar desestimades les seues sol·licituds per silenci administratiu, segons l'article 55 de la Llei 9/2001, de 21 de desembre, de la Generalitat, de Mesures Fiscals, de Gestió Administrativa i Financera i d'Organització de la Generalitat Valenciana.  
2. Una vegada emés l'informe de l'avaluació per la comissió avaluadora, la Subdirecció General d'Innovació i Qualitat Educativa, com a òrgan instructor, elevarà una proposta de resolució per a la concessió de les ajudes a la directora general d'Innovació, Ordenació i Política Lingüística, que resoldrà esta convocatòria per delegació de la consellera d'Educació, Cultura i Esport.  
3. La resolució, amb l'especificació dels noms de les confederacions de federacions d'associacions de mares i pares d'alumnes i les dotacions econòmiques que els corresponguen, es notificarà a les persones interessades d'acord amb el que preveuen els articles 58 i següents de la LRJPAC i el Decret 18/2004, de 13 de febrer, del Consell de la Generalitat, de creació del Registre Telemàtic i regulació de les notificacions telemàtiques de la Generalitat, així com altres normes d'aplicació en esta matèria, per mitjà de la publicació en la pàgina web ?http://www.cece.gva.es/relin/val/subvenciones.htm?. Esta publicació substituirà la notificació, de conformitat amb el que preveu l'article 59.6.b) de la mencionada Llei 30/1992.  
   
Deu. Adjudicació i pagament de les subvencions  
1. Les ajudes s'atorgaran en funció dels criteris de la base sèptima i podran ser subvencionats la totalitat o una part dels gastos pressupostats. En relació amb esta orde d'ajudes es concedirà una sola subvenció per entitat sol·licitant, tant en les ajudes per a confederacions de federacions d'associacions de mares i pares de l'alumnat de centres públics com per a les confederacions de federacions d'associacions de mares i pares de l'alumnat de centres privats concertats. Seran compatibles amb la percepció d'altres subvencions, ajudes, ingressos o recursos per a la mateixa finalitat procedents de qualssevol administracions o ens públics o privats, nacionals, de la Unió Europea o d'organismes internacionals, sense perjuí que en cap cas podran ser d'una quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.  
  
2. Una vegada dictada la resolució expressa de concessió de les ajudes, l'import s'abonarà íntegrament a les entitats beneficiàries que hagen presentat correctament la justificació a què es referix la base dotze.  
3. Sobre la base del que establixen l'article 47 i 47.bis del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat, pel qual s'aprova, l'entitat beneficiària podrà sol·licitar el pagament anticipat de fins al 40 % de l'import de la subvenció, que podrà lliurar-se immediatament, una vegada publicada la resolució de concessió d'ajudes, sempre que prèviament s'haja formalitzat el corresponent aval, garantia, pòlissa d'assegurances o qualsevol altre mitjà que establisca la normativa corresponent, per l'import anticipat. La no-inclusió d'esta determinarà la impossibilitat d'efectuar les bestretes corresponents.  
  
4. Si dels justificants de gasto presentats resulta un import inferior a l'ajuda concedida, la quantitat sobrant fins a arribar a l'import global assignat en l'ordene segon de esta orde a les confederacions, de 139.360 euros, es distribuirà proporcionalment entre les restants entitats beneficiàries, sempre que les quanties adjudicades no excedisquen del gasto pressupostat per estes.  
  
Onze. Gastos subvencionables  
1. Les ajudes previstes en esta convocatòria tindran caràcter de subvenció i compliran el que disposa l'article 31 de la Llei 38/2003, de 17 de novembre, General de Subvencions. En cap cas seran subvencionables els gastos exclosos en eixe article. En este sentit, els tributs són gastos subvencionables quan la persona beneficiària de la subvenció els abona efectivament. En cap cas es consideren gastos subvencionables els impostos indirectes quan siguen susceptibles de recuperació o compensació, ni els impostos personals sobre la renda.  
  
2. Són gastos subvencionables els següents:  
a) Els gastos de funcionament de l'entitat beneficiària (rebuts de llum, aigua, lloguer de la seu, material d'oficina, telèfons fixos i mòbils).  
b) Gastos de personal.  
c) Els gastos de desplaçament (se n'exclouen els gastos de restauració i hostalatge), sempre que s'acredite quina és l'activitat concreta que els genere, detallant el dia, l'hora i el motiu de cada un d'estos.  
d) Realització de xarrades, jornades o cursos de formació relacionats amb els fins de l'entitat, on es detallaran els gastos ocasionats en cada activitat, especificant el nom de l'activitat, el lloc, el dia, l'hora i la duració, la persona que la impartix i el contingut. Caldrà aportar el programa difós per a la convocatòria i indicar en cada una d'estes el patrocini de la Conselleria.   
Dels gastos descrits en els apartats c) i d) se subvencionaran els imports corresponents pels mateixos conceptes establits en el Decret 64/2011, de 27 de maig, del Consell, pel qual es modifica el Decret 24/1997, d'11 de febrer, sobre indemnitzacions per raó del servici i gratificacions per servicis extraordinaris (DOCV 6531, 30.05.2011). La persona que impartisca l'activitat a què es referix el punt d) s'assimilarà a la figura de personal col·laborador de l'esmentat decret, en el doble de l'import previst per a este supòsit.  
3. No serà objecte d'ajuda els gastos que es referisquen a material inventariable.  
4. Se n'exclouen aquells gastos que no tinguen una relació directa amb l'activitat subvencionada.  
  
Dotze. Justificació de les ajudes  
1. Les organitzacions beneficiàries hauran de presentar, segons el model de l'annex V-B, la documentació justificativa següent:  
a) Un informe-memòria explicatiu de les activitats que s'han dut a terme, que arreplegue l'execució de cada una de les activitats enumerades en el projecte esmentat en la base sexta, apartat 4.  
b) Compte justificatiu, segons el model de l'annex VI, en què s'haurà d'incloure, sota responsabilitat del declarant, els justificants de gasto (factures, rebuts, etc.) o qualsevol altre document amb validesa jurídica, agrupats per concepte de gastos, que permeta acreditar la realització de les activitats per a les quals es va concedir l'ajuda. El compte haurà d'incloure una declaració de les activitats realitzades que han sigut finançades amb la subvenció i el seu cost, amb el desglossament de cada un dels gastos incorreguts.  
2. En el supòsit previst en la base 3.2 d'este annex, l'entitat beneficiària haurà de presentar un document que acredite el compromís de l'entitat associada d'efectuar la totalitat o part de l'activitat subvencionada. Igualment, es presentarà un certificat de l'entitat associada que acredite la recepció dels fons per la part corresponent, acompanyat dels justificants de gasto en què ha incorregut l'entitat associada.  
  
3. Respecte de les factures, se'n presentaran tant una còpia com els exemplars originals emesos a nom de l'entitat beneficiària, a l'efecte de marcar-los, de conformitat amb el que establix l'article 73 del Reglament de Subvencions, aprovat pel Reial Decret 887/2006 de 21 de juliol, amb una estampilla, indicant en esta la subvenció per a la justificació de la qual han sigut presentats i si l'import del justificant s'imputa totalment o parcialment a la subvenció.  
  
4. Per a acreditar els gastos derivats del personal, es presentaran les còpies dels contractes i de les nòmines, acompanyades dels butlletins de cotització TC1 i TC2 del personal contractat, i com a justificants de pagament efectiu es considerarà prou el rebut del contractat, firmat i amb data, per la totalitat dels pagaments que s'hagen realitzat dins del període computable, o bé podran presentar-se els justificants bancaris de l'eixida de fons.  
5. Quan es tracte de justificar les col·laboracions ocasionals a què es referix l'apartat 2, punt d, de la base onze, s'acreditarà per mitjà de factures i la resta de documents de valor probatori equivalent amb validesa en el tràfic jurídic mercantil o amb eficàcia administrativa, per cada col·laboració, en la qual consten el nom de cada una de les xarrades, el lloc, el dia i l'hora que es van realitzar, les dades del perceptor, el seu NIF/CIF, així com les dades relatives a la confederació beneficiària, segons el model que figura com a annex VII. Haurà d'acompanyar-se, junt amb els justificants de pagament, el programa amb el detall del curs, els horaris, el lloc de realització i el nom dels col·laboradors.  
6. Quan s'impartisquen xarrades, jornades o cursos de formació en centres docents, s'aportarà un certificat del centre educatiu on s'especificarà el dia, l'horari i el ponent.  
7. Pel que fa als impostos subvencionables, l'entitat beneficiària haurà d'aportar una declaració responsable sobre el pagament, la recuperació o la compensació respecte de cada gasto. Aquelles entitats l'activitat de les quals estiga exempta d'IVA, hauran de remetre un certificat del secretari de l'entitat relatiu a esta qüestió.  
8. El termini de presentació de la justificació de les ajudes serà l'establit en la resolució de concessió de l'ajuda.  
  
Tretze. Cessió de dades  
La participació en esta convocatòria implicarà l'acceptació de la cessió, a favor de la Generalitat, de les dades contingudes tant en la sol·licitud presentada com, si és el cas, en la resolució de concessió, als efectes estadístics, d'avaluació i seguiment, sense perjuí del que establix la legislació sobre propietat intel·lectual i sobre protecció de dades de caràcter personal.  
Catorze. Obligacions dels beneficiaris  
De conformitat amb el que preveu l'article 14 de la Llei 38/2003, de 17 de novembre, General de Subvencions, els beneficiaris de les ajudes estaran subjectes a les obligacions generals següents derivades de la normativa vigent sobre ajudes o subvencions públiques:  
1. Complir l'objectiu, executar el projecte, realitzar l'activitat o adoptar el comportament que fonamenta la concessió de les subvencions.  
2. Justificar davant d'esta Conselleria, si és el cas, el compliment dels requisits i les condicions, així com la realització de l'activitat i el compliment de la finalitat que determinen la concessió o el gaudi de la subvenció.  
3. Sotmetre's a les actuacions de comprovació a efectuar per esta Conselleria, si és el cas, així com qualssevol altres de comprovació i control financer que puguen realitzar els òrgans de control competents, tant nacionals com comunitaris, per a la qual cosa hauran d'aportar tota la informació que els siga requerida en l'exercici de les actuacions anteriors.  
4. Comunicar a esta Conselleria l'obtenció d'altres subvencions, ajudes, ingressos o recursos que financen les activitats subvencionades. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
5. Disposar dels llibres comptables, dels registres diligenciats i de la resta de documents degudament auditats en els termes exigits per la legislació mercantil i sectorial aplicable al beneficiari en cada cas, amb la finalitat de garantir l'adequat exercici de les facultats de comprovació i control.  
6. Conservar els documents justificatius de l'aplicació dels fons rebuts, incloent-hi els documents electrònics, mentres puguen ser objecte de les actuacions de comprovació i control.  
7. Adoptar les mesures de difusió contingudes en l'apartat 4 de l'article 18 de la Llei 38/2003, de 17 de novembre, General de Subvencions, on es farà constar el patrocini de la Conselleria d'Educació, Cultura i Esport de la Generalitat.  
8. Reintegrar els fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.  
  
  
Quinze. Seguiment i control de les ajudes  
1. El seguiment de les ajudes concedides és competència de la Direcció General d'Innovació, Ordenació i Política Lingüística, que establirà els procediments adequats per a això i podrà designar també els òrgans o comissions que considere oportú per a realitzar-lo.  
  
2. L'import de la subvenció concedida en cap cas podrà ser d'una quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.  
  
3. Tota alteració, tant de les condicions tingudes en compte per a la concessió d'estes ajudes com dels requisits i les condicions establits en esta orde i, en tot cas, l'obtenció concurrent de subvencions o ajudes atorgades per altres administracions o ens públics o privats, podran donar lloc a la modificació de la resolució de concessió.  
  
4. Quan en l'exercici de les funcions d'inspecció o control es deduïsquen indicis de la incorrecta obtenció, gaudi o destinació de la subvenció o ajuda percebuda, els agents encarregats de realitzar-les podran acordar la retenció de factures, documents equivalents o substitutius i de qualsevol document relatiu a les operacions en què es manifesten estos indicis.  
5. En els supòsits previstos en l'article 37 de la Llei 38/2003, de 17 de novembre, General de Subvencions, es declararà per resolució, després de la substanciació dels tràmits procedimentals oportuns, la pèrdua del dret a la percepció de l'ajuda i, si és el cas, l'obligació de reintegrar les quantitats ja percebudes i l'exigència de l'interés de demora des del moment del pagament de la subvenció fins a la data en què s'acorde la procedència del reintegrament.  
6. Seran causes d'invalidesa de la resolució de concessió les previstes en l'article 36 de la Llei 38/2003, de 17 de novembre, General de Subvencions.